Una marxa ciclista recorrerà Burjassot per celebrar el Dia sense cotxe 2014
2025-07-24

Burjassot ja ho té tot preparat per celebrar dissabte que ve, 4 d’octubre, el seu Dia sense Cotxe 2014 que, enguany, tindrà la bicicleta com a protagonista. La Regidoria de Medi Ambient, dirigida per Lluna Àrias, a través de l’Oficina de Sostenibilitat Local, ha preparat una marxa que recorrerà diferents carrers del municipi eixint des del Passeig de Concepción Arenal.

Davall el lema Vici per la bici, la recollida de dorsals i l’eixida serà a partir de les 11 hores des del citat passeig per iniciar el recorregut pels carrers del poble. Participar en aquesta activitat, en la qual a més del foment de l’ús de la bicicleta es vol posar l’accent sobre la importància de l’ús de mitjans de transports alternatius i no contaminants amb el medi ambient ni amb l’entorn que ens envolta, tindrà premi.

Els participants es podran emportar samarretes, diferents regals i recuperar forces degustant la beguda més valenciana, l’orxata. Tot açò, acompanyat de sorteigs i de moltes sorpreses que s’aniran produint al llarg del matí.

Un matí festiu i alhora reivindicatiu pel medi ambient en el qual el més important és gaudir dels carrers del municipi i de l’entorn del mateix.